સૌરાષ્ટ્રના જાણીતા હાસ્ય કલાકાર માયાભાઈ આહિર કહે છે, “લગ્નપ્રસંગોએ એક સમયે ફટાણાંના સ્વરૃપમાં વ્યંગરસ ઊડતો હતો. બંને પક્ષની વેવાણો સામસામે ગ્રૂપમાં ફટાણાં ગાતી હતી. જો કે આ ફટાણાં પાછળ એક તર્ક એવો છે કે, ફટાણાંમાં જ્યારે જેઠ, નણંદ કે સાસુ-સસરાનું નામ આવે ત્યારે મંડપમાંથી દીકરી તેમના તરફ નજર કરી હાવભાવ જાણી સાસરી પક્ષના લોકોના સ્વભાવ પારખી લેતી. એ સમયે ફટાણાં ગવાય તો કોઈને ખોટું લાગતું ન હતું. આજે તો કોઈને ફટાણાંમાં પણ કડવાં વેણ કહેવાઈ જાય તો સંબંધો બગડી જાય છે. આજે સમય બદલાયો છે અને ફટાણાં ભુલાયાં છે. જો કે ગામડાંમાં હજુ ક્યાંક લગ્નપ્રસંગોએ ફટાણાંની પરંપરા જોવા મળે છે પણ શહેરોમાં આ પ્રથા સદંતર ભુલાઈ ગઈ છે.”